khistorydata/jeongjo-sjw-relations huggingface dataset:
정조 10년 · 목
箚略曰。臣等兩日按獄。巨魁未捕。此莫非臣等稽忽之致。恭俟重勘。而卽聞具善復。不以罪人自居。偃處於通衢之傍。軍校之候謁。人客之往來。依舊是將臣貌樣。甚至於莫重軍號。登時走報。渠之放恣。已無可言。而新將臣。以其至親。代其重任。危疑之心。宜倍他人。而受符之初。慢不照檢。致使戎機不密。此不嚴懲。大關後弊。臣等謂訓鍊大將李柱國。施以削職之典。臣命善。方在都提擧之任。不能檢飭之失。在所難免。亦願亟降威罰焉。且捕廳査事。關係嚴重。而拖過屢日。尙未覈得。設置捕廳。將焉用哉。尙該兩捕將。爲先罷職。令兵曹另擇差代。使之急速擧行。宜矣。批以。軍號事。謬例則然。生疏所致。此時此任。豈可輕遞。兩捕將事。毒物根因。尙未鉤出。寧有如許捕廳。大抵此事。在公法所必誅。在私恩所必覈。而一日二日。如是淹滯。譴罷之典。猶屬末勘。欲觀今日擧措。當處分。卿等安心。勿辭按視。仍命遣史官傳諭。○兵曹啓言。臣於昨日推鞫以後。罪人支屬之往來金吾近處。行止殊常者。發遣營校。廉探防守矣。卽聞具善復所在處。訓局校卒。依舊待令。昨夕軍號。又爲往示云。當此危疑之際。該營大將之全不致察。任其所爲。國體所在。不可仍置。請訓鍊大將李柱國。從重推考。在前鞫囚之就拿。支屬下隸之另加防守。重獄體也。況此屢十年手握重兵。稔惡蓄凶。非他之比。慮患之道。宜無所不用其極。善復所在處。分付三軍門。嚴加防守。渠家支屬之往來通涉者。倂令秋曹。捉來嚴囚。敎以。訓將勿推。其餘事。已下敎矣。
정조 10년 · 강
召見判義禁金鍾秀。兵判金履素于誠正閣。
정조 10년 · 강
慈殿以諺敎下批于藥房。
정조 10년 · 목
都提調洪樂性。提調徐有隣。副提調徐鼎修。啓于慈殿曰。臣等昨日。猥陳口啓。雖未承批。所入湯劑。幸不還下。庶幾 慈心感回。進湯進膳。自今伊始。欣欣然相顧慶忭。而第玆器皿之不下。實切通宵之憧憧。朝者醫女問 候。不得入徹。湯劑進否。末由獲聞。是我 慈聖爲拒臣等之瀆擾。不進不下。而故留之也。愕然之餘。繼之以倍切焦迫。方今罪人斯得。天討將行。明大義固國勢。此其時矣。何 殿下於常進湯膳。一向靳持。至此之極也。日次湯劑。更爲趁早煎入。伏乞卽 賜進御。又啓言。臣等屢犯瀆擾。七日于兹。忱誠淺薄。兪音愈邈。雖以今日言之。醫女之問 候。不得徹矣。聯陳之口啓。未承批矣。湯劑則兩日所入。竝置差備門內。仍與還下而廢却。豈意我 慈聖有此過中之擧乎。抑鬱之群情。雖不足恤。焦迫之聖心。亦何不顧乎。更爲冒萬死仰請。伏乞卽 命進御。批旨曰。罪人斯得云。觀相 等事。期於快覈。以安國勢。湯劑當進御矣。
정조 10년 · 강
命設推鞫。領議政金致仁。判府事徐命善。領敦寧洪樂性。左議政李福源。右議政金熤。判義禁金鍾秀。知義禁李性源兪彦鎬。同義禁李秉模。承旨朴天衡。大司憲尹承烈。大司諫朴天行。問事郎廳曹允大李羽晉洪義浩申耆李書九沈晉賢。刑房都事吳晉秀李義肅。文書都事金獻祚任好常。
정조 10년 · 목
罪人具以謙更招後。刑問二次。訊權第十三度停刑。罪人金宇鎭原情。罪人具以謙更招。罪人具明謙原情。罪人具明謙更招後施威。罪人宋樂休保放。罪人金宇鎭更招。罪人具明謙更招後。刑問一次。訊杖第十七度停刑。罪人具以謙更招。○敎曰。推鞫姑罷。待明朝爲之。○敎曰。前以此意。亦有下敎。況今番所干之家。卽將相也。不幸極矣。彼無知識。爲渠拔身。往來出入者。果何罪也。萬一藉此事端言端。營門衙門校卒或吏隸。有除汰之事。甚非朝家本意此意。令廟堂。知委各營各司。俾有實校。
정조 10년 · 강
召見大臣禁堂及參鞫臺臣于誠正閣。
정조 10년 · 목
請對故也。○領議政金致仁啓言。宮城扈衛。卽親鞫時擧行者。而卽今就捕之罪人。時帶元戎。則事面緊重。人情疑懼。防衛之道。不可不念。故敢達。敎以。此與親鞫有異。不必扈衛。三軍門大將。領率標下軍。各其字內札住。闕門各處。以內外營入直軍。折半除出分把。嚴禁雜人。各城門。令各其字內營門。加定校卒。一體把守。
정조 10년 · 강
命孟山縣失火民人。元恤典外。別給米包。
정조 10년 · 목
該監司趙㻐。以孟山縣民家八十五戶失火啓。敎以。當寒失所可悶。分付該道伯。原恤典外。自本營別給米包。仍又斫給材木。使之趁卽結構。着意奠接。俾無一民棲屑之患事。令廟堂措辭行會。
정조 10년 · 강
東萊府使洪文泳。以大差倭先文馳聞。
정조 10년 · 목
該府使狀啓。館守倭及先文持來頭倭等言內。關白身死。告訃大差使。匪久當出來。京接慰官及差備譯官。預先差出。依例接待云云。關白身死。告訃大差倭出來後。遣京接慰官接待。已有前例。京接慰官及差備譯官。請差出接待。宴禮雜物。依例擧行事。竝令廟堂稟旨分付。
정조 10년 · 강
命設推鞫。 座目上同。
정조 10년 · 목
罪人具善復原情。罪人具明謙更招後。刑問二次。訊杖第十三度停刑。罪人具善復更招。罪人具明謙更招。罪人具善復更招。罪人具明謙更招後。刑問三次。訊校第二十度停刑。罪人具善復更招。○敎曰。罪人捧供後。推鞫姑罷。
정조 10년 · 강
執義姜彛正。司諫洪樂淵。掌令成鼎鎭金熙朝。持平柳畊鄭晚錫。獻納李敏采。正言韓商新聯箚付丙。
정조 10년 · 목
箚略曰。臣等屢日伏閤之際。伏奉推鞫設行之敎。竊自以爲。賊情洞覈。天討亟行。卽見大僚箚本。則以巨魁之尙未就捕爲言。此何事也。賊謀之醞釀已久。國勢之岌嶪若斯。而事端先泄。凶計益急。伏願卽令王府。亟捕巨魁焉。嗚呼。廷楫等三醫之罪。可勝誅哉。 慈旨中。兩次喪變。症勢怪底之 敎。疑惑之端。百倍於前。究覈之道。不外於此輩之盤問。請廷楫等三人及九月喪變時醫人宮屬。竝加鞫問。夬正典刑焉。噫。彼善復。久將笠轂之權。素蓄跋扈之心。今於以謙就捕之後。偃處通衢。廣接人客。指揮校卒。飛報軍號。可見其氣勢之䲭張。亦願及時嚴囚。竝加盤覈。至於李柱國。以善復至親。替受元戎重任。操束之道。宜倍他人。而慢不管攝。亦願亟施削職之典。捕廳査事。何等嚴重。而毒物根因。尙未鉤出。該大將。亦願亟賜重勘。日昨賢館抹血之請。實出擧國同聲之討。而趙相羽鄭遂龜鄭遂麒。背馳疏論。割出名帖。如此凶悖。設鞫得情。斷不可已也。
정조 10년 · 강
特罷捕盜大將趙圭鎭李漢昌職。以徐有大李邦一代之。前望也。
정조 10년 · 목
服毒根因。尙不鉤出。捕廳事極爲駭然。故有是命。
정조 10년 · 강
大逆不道罪人善復正刑。明謙梟示。
정조 10년 · 목
推鞫罪人以謙更招。罪人金宇鎭更招。罪人張彦恢原情。罪人善復更招後。與張彦恢面質承服。罪人明謙更招後遲晚。○敎曰。明謙之罪。可勝誅哉。渠以巽世勳戚之家。潛逞不軌之謀。釀成滔天之禍。在王章所必討。此猶屬之公共之論。朝家之所痛惡駭憤者。如渠凶醜。包藏異圖。(刀削)金木之典。何待有司之按請。大抵節次拂拭。頻置近密之地。至欲擬之將任者。非爲渠也。爲渠家也。忽於昨年春獄時。渠乃緊入。甚至有內應之計。渠安得幸逭。而況使賊瑮。送示四柱於洋海。要通智異異人。質問三道擧兵時內應大將數命之好否。往復書札。至發於瑮賊文書。而此事又出於洋海之援告。而朝家特付非常情之科。且念爲渠家之意。別遣都事從事官等。使之操切洋海於囚間。渠若不見明謙之手札。無得援告。至捧侤音。仍飭委官。斯速收殺。使明謙名字。竟不登於鞫案。又命取書而火之帳殿。在渠不啻萬死餘生。且況伊後筵席。朝家特軫疑勿任之意。半夜恩言。敫示無餘。渠若有一分人心。理宜聞命震駭。自不覺涕無從。而乃反笑語相雜。了無知感之意。卽此朝家已爲之瞠惑。猶豈料作逆之至此。何幸乾道孔昭。物無遁情。今因以謙之被逮。渠名果出。而饋遺事發問之際。昨春內應一款。竝與四柱書送事。而渠旣箇箇直招。與瑮書洋招。若合符契。今番反正事。雖無善復之招。渠旣爲昨春之內應大將。則今爲善復之紹介。特次第間事。原饋事。紹介事。雖已綻露。又旣遲晚。此亦不足問不須說也。眞贜斷案。政在內應一款。賊帥當以軍律從事。鞫廳罪人明謙。令三營將臣。南門外大會三軍。徇示梟首。此蓋欲保公族。大行誅討。且爲負國恩而懷二心者之戒。○敎曰。罪人張彦恢。不過以對質事發捕。到今別無可問之端。卽爲放送。又敎曰。推鞫姑罷。○罪人善復。年六十九矣結案。矣身根脚。父聖弼。父矣父守禎。母鄭召史。母矣父。纘先。竝故。父母以胎生於南部會賢坊松峴契。隨父母長養。仍爲入籍居生。而行兇節次。矣身一自某年以後。自知矣身難容之罪。常懷疑懼怨對之心。十年間國恩罔極。而怛存自危之志。兼蓄不饜之慾。藉其將兵之權。嘯聚群不逞之徒。部曲則自閫帥至校卒。布別中外。財貨則頭會箕斂。而廣布賄遺。窺釁何隙。左右擧足。且狹相門姻婭之好。排張聲勢。與以謙明謙。同惡相濟。桀驁跋扈之心。蓋非一朝一夕之故。(刀削)及至五月九月之後。國勢孤危。則謂此機可乘。而煽動訛言。播盪人心。禍機之發。迫在呼吸。而又自宇鎭父子發啓以後。一倍惶急。手脚忙亂。排布約束。急於一日。且乙巳春三道動兵時。內應大將。卽是矣姪明謙。而今番謀逆時。矣身以時任元戎。自爲主張。稱以反正。時腋之變。將發於朝夕。而事機先洩。急書遽上。窩窟端緖。綻露無餘。前後逆節。今始箇箇現發。而此外。矣身又以窮凶不道之心。忍於九月之後。傳襲夏賊窮天地亘萬古所無之凶言。乃以國其久乎之說。肆然發口。爛熳酬酢。此是載籍以來所未有之劇逆。其他國必亡生亦何爲之說。節節兇惇。岡有紀極。大逆不道的實遲脫。罪當日西小門外。不待時凌遲處死。○罪人明謙年五十。矣身爲統帥時。(刀削)已是逆節斷案。乙已春洋瑮之獄。三道擧兵。期日已定。內應大將。屬於矣身。而未知身數之如何。書給四柱於瑮賊。使之送示於洋海所謂智異山異人。而今番逆變究問之除。送示四柱一款。矣身又箇箇自服。而岡悛凶心。(刀削)參矣叔罔測之逆謀。矣身前後逆節。竝遲晚。罪當日崇禮門外梟示。○該府以正刑罪人善復孥籍啓。允之。又以梟示罪人明謙孥籍啓。敎以。梟示亦有孥籍之例乎。更考前例草記。又啓言。梟示罪人之孥籍者。戊申諸賊之例。姑勿論。如乙亥之纘新。丙子之興孝。非止一二。而前後受敎。無梟示罪人勿爲孥籍之敎。今此明賊。卽亘古所無之凶逆。雖以罪關兵事。施以梟示。梟示與正刑。用法則一般。逆賊明謙。請依前草記。亟施孥籍之典。敎以。梟示。軍中之律也。孥籍。王府之律也。事件各異。不可創行無前之規。應坐諸人。竝爲奴婢。渠之田宅奴婢。竝屬之公家。
정조 11년 · 목
具黑笠白布戎服。乘輿出崇賢門。乘轎由敦化門。至協陽門降轎。乘輿還內。○敎曰。前後申飭何如。轎馬不能調習。今日動駕時。以致轎中之不安。似此太僕。革之無妨。本寺二提調。爲先越俸三等。捉付兵判有命。終不待令。該吏令兵判決棍七度。○政院啓言。中樞府錄事來言。判府事徐命善以爲。伏奉傳敎。萬萬驚懍。走伏金吾門外。恭俟斧鉞之誅云矣。敎以。卿何若此。司僕事之生梗。莫非下吏之罪。二提調越俸。自是例飭。卿豈以此不安乎。下吏旣治罪。提調處分。特爲安徐。以安卿心。卿須卽爲還第。仍命入侍史官傳諭。
정조 11년 · 강
命文禧廟。營建於宜嬪宮西墻外。
정조 11년 · 목
敎曰。文禧廟基址。初定於　景慕宮南墻外矣。昨年九月以後。揆以神理人情。就宜嬪廟近處卜地。實爲便當。戶判昨旣進往。看審廟基。以宜嬪宮西墻外家舍移定。始役日字。今秋來春間。待下敎擇吉擧行。今番勿設廳。戶工曹堂上郞廳各一員。以文禧廟營建堂上郞廳。自吏曹臨時啓下。至於入啓及行會文書之事係廟役者。以營建廳稱號。昨年不但已有筵敎。以今經費許多物力。豈可責之度支。甲辰冊禮後。常供之儲留該廳者。數必不少。廟役時。以此取用於惠廳事。分付戶曹。
정조 11년 · 강
命備局。關飭嶺東賑政。
정조 11년 · 목
因原春監司李致中。勸農有旨祗受啓。敎曰。各道尤甚邑歲前救急形止。歲後賑穀區劃。無不枚擧狀聞。遠如湖南。登徹已久。而本道嶺東諸邑被災處。今年設公賑乎。設私賑乎。歲前已救急乎否乎。至今杳無一言。抑措置詳備。不足煩朝廷而然乎。不然。以本道視作養閒之坊。無心度了。一任守宰之爲耶。若此而豈弛宵旰之憂。此意令廟堂爲先措辭。關問本道以聞。○因全羅監司沈頤之。今春水陸操及巡點停止啓。敎以。依狀請施行事回諭。又敎曰。因完伯狀本思之。各道賑邑。如有當次上番軍。以之次番畢賑間換徵事分付。禁御兩營。無論議賑與否。今春兵使點閱。限麥秋。皆令代行事。令廟堂分付。
정조 11년 · 목
敎曰。左副承旨馳詣太學。夕食堂到記收取以來。又敎曰。明日處所。以明政門爲之。殿講則懸題後。當於煕政堂爲之。又敎曰。明日殿座時。別雲劍外。以入直擧行。挾輦軍。以金虎門入直軍四十名除出。副輦儀仗。幷置之。
정조 11년 · 목
敎曰。耆堂難責劇務。判尹宋載經許遞。抄戶當始。政官牌招開政。以在京無故人差出。
정조 11년 · 강
有政。吏曹判書尹蓍東進。
정조 11년 · 목
以李集斗爲吏曹參議。宋鍈爲大司諫。沈煥之爲副校理。李庚運爲副修撰。李聖圭爲判尹。金魯淳爲同義禁。金載瓚爲大司成。
정조 11년 · 강
以金魯永爲承旨。前望也。李聖圭爲都總管。李義行爲副總管。口傳也。
정조 11년 · 강
遣史官。問領相金致仁病勢。
정조 11년 · 목
領相家看病御醫以爲。脈度虛軟無力。帶以浮數。此蓋勞悴所崇。本家以爲。專意藥餌。從容調攝。則日久自可差復云矣。敎曰。遣史官。夜間加減知來。
정조 11년 · 강
命以謙處斬。卽爲擧行。
정조 11년 · 목
義禁府啓言。發遣都事于果川縣。罪人以謙。出付奉命宣傳官。仍爲眼同涖斬事命下矣。方有徑斃之慮。及時正法。誠合事宜。而第大典通編曰。罪人未結案。而傅旨正法者禁除。其爲未結案而正法則一也。發遣都事。更以拿致王獄之意。請分付。敎以。通編所載傳旨正法云者。與今番事有間。應坐處絞之人。且有別般現發之罪。則渠父情節。雖難究問。於渠不可只用絞律。況謀叛巨逆。應坐處絞明有可據之例。此事已有爛商於前席。依下敎卽爲擧行。
정조 11년 · 강
判府事徐命善上箚。賜批。
정조 11년 · 목
箚略曰。臣孤負職責。自速嚴敎。泥首金吾。顒俟譴何。豈意如天之聖度。曲賜涵貸。勿胥之溫音。曾不崇朝。歸伏私次。有罪未勘。不得不冒死煩瀆。噫。馬政之前後飭勵。凡幾遭矣。苟能少加惕念。隨處蕫察。鑾路咫尺之地。豈至於上駟之失御。乘輿之不便哉。臣十載尸居。事務全抛。官久怠生。吏熟警弛。名添大官。每使僚席。替被其罰。朝體之苟艱。事面之傷損。尤當如何。伏乞先遞臣太僕兼帶。仍令攸司。論臣常憲。以安私分。千萬幸甚。批以。非卿無以蕫督。以今馬政。得免銜橜。賴有卿隨處嚴戢。卿須安心視事。仍命遣史官傳諭。
정조 11년 · 강
右議政金熤上箚。賜批。
정조 11년 · 목
箚略曰。臣之肚脘膨滿之症。已至經朔。昨於陪扈路上。忽地添劇。見方委倒床第。㱡㱡欲死。伏承明日殿講考試之命。顧此病狀。不但有時月彌久之慮。目下蠢動。其勢尤末如何矣。倩人構箚。略控疾痛之呼。伏乞亟賜變通。仍治臣違命之罪焉。批以。愼節豈勝奉慮。明日試官。方令變通。卿其安心勿辭。益加善攝。仍命遣史官傳諭。
정조 11년 · 강
判義禁金鍾正上疏。賜批。
정조 11년 · 목
疏略曰。凶賊以謙。匪徒在法應坐。渠所自犯。亦已彰露。徑斃有慮。涖斬命下。而未結案而正法。卽是法典之所禁。故臣猥以執藝之義。前旣屢陳。昨又防啓。及承下批。以巨逆應坐人處斬。明有可據之例爲敎。臣不敢堅執初見。發遣都事矣。第通編本文曰。逆魁兄弟妻妾幷誅。以謙旣用此律。則逆復庶弟。宜無異同。幷施一體之律。斷不可已也。且以宇鎭言之。妖慝之情跡。有浮於以謙。凶慘之供招。已輸於平問。今於以謙伏法之後。王章獨逭。輿憤愈激。不可不還囚嚴覈。快施當律。伏願更加深思。幷賜裁處焉。批以。卿之草記援據。旣有所見矣。如是用律之後。又以渠弟之幷施爲請。誠亦切當。而捕廳査事。服毒一款。姑不得分明階梯。不可輕置一律。且於已例。亦有弟不幷施之事。姑令仍囚。宇鎭事處分。自有細加商量者。勿煩。
정조 11년 · 강
獻納權恢上疏。賜批。
정조 11년 · 목
疏略曰。(刀削)宇鎭之逆。不須更提。而安有以院相之故。恕其子之逆乎。又所謂院相者。亦有千罪萬惡。與子共濟。難免於三尺之誅乎。亦願明正其父子之罪。寧鎭等諸賊。幷從兩司之請焉。臣於前冬泮試。有不勝駭歎者。朝家之設置升庠。蓋出於菁莪樂育。培養成就之盛事。而※※如古。乖亂心術。惹起爭端。有識之竊歎久矣。※※如今番之爲也。榜眼一出。物情駭愕。世所稱博實知名之士。率多見屈。倖占者。太半是宰相家年少子弟。未離蒙學之類。臨歲特簡。聖意何如。乃敢以莫重課試。爲生色沽譽之資。至於通讀。專委下吏。賄賂公行。皆有定價。淆雜無餘。數三鄕儒。會坐泮村。招致出榜之下屬。至有捽曳之擧云。風習雖駭。在泮長亦爲自引之端。而側聽屢日。未之聞焉。大關廉防。臣謂大司成洪檢。亟施譴削之典。升庠及通讀三榜目。特令勿施。以淸科場。以謝物議焉。批以。泮長事。此亦科場。苟有挾雜之事。其罪豈止譴削。否則擬律未免太過。至於一任下吏之捧賂一款。可謂兩罪俱發。依施。升學及通讀三榜勿施事。宰相子弟之倖占。卽父兄之罪。而斷以行私。事近臆決。間亦豈無實才。削全榜過矣。通讀事。風聞有難盡信。爾言旣有指的。査處在所不已。令大司成知悉擧行。亦豈必盡削全榜。
정조 11년 · 강
刑曹判書李崇祜上疏。賜批。
정조 11년 · 목
疏略曰。資憲峻秩也。司寇重任也。是奚爲而至於臣也。如臣無似。隨諸臣後。廁名於敦匠之任者。榮固至矣。勞於何有。噫。遭逢我殿下。拔自挾冊之列。滾到橫金之班。父子又相聯武。門闌轉益照耀。過福之戒。常不禁交中。今又進一步而躋八座。滿而必損。理必無幸。伏乞諒臣辭之匪出餙讓。亟命收還臣新除爵秩。以安私分焉。批以。亦云晚矣。
정조 11년 · 강
工曹參判趙尙鎭。戶曹參判金魯淳疏辭新資。幷賜例批。
정조 11년 · 강
洪秉瓚疏辭新資。仍陳情勢。賜批。
정조 11년 · 목
批以。情勢似然。本職今姑許遞。
정조 11년 · 강
命兵曹正郞韓用龜等仍任。
정조 11년 · 목
敎曰。記過則雖分揀。免棍幸矣。不可仍置。當該禁喧郞幷汰去。前郞廳仍任。○兵曹。以玉堂引陪使令金興祐。決棍二十度後。待辜限嚴刑決配次。移送秋曹。其餘引陪使令崔光世等六名。嚴棍十五度後。各處充軍。幷定驛子押付之意啓。○都總府啓言。今日開門時。宣仁通化二門。本府郞廳。例爲監開。而守宮都事閔有洙。先往宣仁門開鑰後。直爲往告政院。通化門鑰則無人監開。以致遲滯。郞廳雖以新差。有此疏忽。司鑰之不爲留待。徑先回告。亦極怪駭。請都事閔有洙。令該府處之。當該司鑰。亦令攸司科治。敎以。幷令兵判。拿入棍問。査實草記。
정조 11년 · 강
親臨春到記講製。讀券官李在恊鄭昌順尹蓍東。對讀官李時秀曹允大成種仁洪義浩。[考官:I-PERSON]金鍾正徐有隣。 參考官[洪明浩:I-PERSON]李謙彬鄭大容李崑秀。
정조 11년 · 목
具翼善冠白袍。乘輿出賓陽門。至明政門內。降輿陞座。試官率應製儒生行禮訖。以立言爲策題。○敎曰。大司成聞有親病。與未肅拜同成均許遞。前望單子入之。待下批。先入參後謝恩。同成均金履素。大司成李時秀批下。○命承旨前望入之。洪明浩申耆批下。乘輿由恊陽門。降輿御熙政堂。 試官率應講儒生行禮訖。以次呼名。進講周易。齋任儒生講詩傳。○敎曰。柑製及到記入格人。明日幷來待。○召見黃海水使權䎐。 永宗僉使姜柱河。○敎曰。咫尺前席。不伏而跪。頻頻仰首。擧措駭悖。同副承旨申耆。爲先罷職。又敎曰。當該注書張錫胤。事過後汰去。命承旨前望入之。 曺允大批下。○敎曰。春到記殿講純通比較純通幼學崔致祐。製述三下一生員李安默。幷直赴殿試。講之次幼學金國麟金命顯李基承劉錫龍。製述之次生員金和鍾。幷直赴會試。講純通比較不幼學朴師善。通幼學權倧等及齋任幼學韓耆裕。製述之次進士姜彙明各給一分。講略幼學金永弼等及粗幼學金宗爀。製述之次進士閔致孝。各紙二卷筆三枝墨二笏賜給。
정조 11년 · 강
左議政李福源疏請休退。賜批。
정조 11년 · 목
疏略曰。臣於日前賓對。猥陳乞身之懇。未敢畢辭。今則蹈舞誠伸。犇走事暇。庶可言私。在昔己卯。臣以講書僚屬。周旋册禮之際。卽臣遭逢之初也。後十七年。臣以賓客入對。天語溫諄。諭及中間之阻隔。問學之次第。此又臣藏在肝肺者也。及我聖上正位九五。臣方衰倦。與世相忘。而淸銜要地。多蒙特簡。台司之命。尤出群望之外。臣固陋疏賤。乃蒙君父之知顧。小人之性。慕榮懷恩。感激竦聳。不知死所。此臣所以不敢不進。而初未當量才量分。妄意當世也。臣之冒膺匪據。六年于玆。乍解旋叨。至再至三。而不能獻一言做一事。上孤隆知。下負夙心。且臣天廢之疾。不齒恒人。中書文簿。只凭郞吏之誦傳。殿閣出入。倍費階給級之摸索。此實聖鑑所悉。通朝所知。一日二日。抵死不捨。則臣身狼狽。雖不足道。四方譏笑。輿㒗唾罵。不亦辱名器而羞朝廷乎。臣之去留。在國事小無損益。在私門大有得失。此所以不得不退。而非出於內懷占便之計。外求知止之名也。賤齒今爲六十有九。去禮經致事之年。纔欠一籌耳。犬馬戀係之忱。豈不欲遲徊黽俛。耐過此歲。而筋力之禮。亦難自效。齋沐治疏。亦旣有日。徊徨前却。今始仰徹。欲望聖慈。俯賜矜察。先遞臣議政之職。仍許臣休致之請。則臣當膽依城闕。時奉朝請。乃臣之餘生究意法也。近聞臺章儒疏。輒以計逆之不誠。按獄之不嚴。譏斥大臣。其言儘是。而臣將退矣。目下處義。有不可煩瀆。惟有竦息俟勘而已。批以。休退之請。實是意外。多少在別諭。卿須安心勿辭。卽起視事。仍敎曰。此批答及別諭。遣史官傳諭。○別諭曰。日前賓筵。已有敷諭于卿。今者巽章。奚爲而至也。前後眷遇之事。卿旣歷敍之矣。協贊予一人。毋贊終始。豈非所以報答眷遇耶。愼節匪不㦖念。而相職匪犇走之地。公私自有輕重。則今日豈引退之時。至若休致之請。尤是意外。雖於年至之後。猶不當丐身長往。況年未至而體尙康。則卿之言。不其近於無所據乎。艱虞溢目。國事岡涯。予之所倚毗。惟卿等在耳。卿須體予至意。勿復控辭。
정조 11년 · 강
工曹判書金鍾秀上疏辭職。賜批。
정조 11년 · 목
疏略曰。臣之懵識短文。猥膺 玉册製述之任。不能揄揚 慈聖殿下盛德偉功之萬一。而升秩峻賞之遽降於近例之外。豈臣夢想之所到哉。濫賞旣係王政之失。冥升又非私分所安。而至於文衡之任。雖當事會迫急。冒當代撰之役。而縟禮已過之後。則不當一日仍冒。冬官之長。亦匪草莾賤臣所敢遙帶者。噫。臣之猥上歸養之請。今已八年。續上乞骸之請。亦已六年。臣身退矣。臣情急矣。蹤跡滓穢。不可復廁朝端。方寸煎沸。無以暫曠毋側。臣毋今年九十有一矣。仰惟聖人在上。以孝爲治。天日之明。豈或遺燭。而況今輪製有命。慶科迫頭。主文之任。不可不及早變通。伏乞亟命收還新授資級。鐫遞本兼職名焉。批以。進秩寔循常典。試役當費半日往來。卿其勿辭。趁期上來。(刀削)(刀削)○兩司連啓。善德事。下段改措語以爲。噫。彼善德。以賊復之庶弟。平日陰謀。無不綢繆。凶醜逆黨。萬無不知之理。到今窮覈。惟在善德之設鞫嚴問。而今乃有移付捕廳之命。夫王府捕廳。輕重自別。盤詰究問。緊歇有殊。不可以蟣蝨賤類。或忽訊覈之方。請捕廳罪人善德。亟令王府。嚴加鉤問。期於得情。宇鎭事。下段改措語以爲。今此酌處之命。已是萬萬乖當。而不有臺啓。遽下特敎。半夜之間。勒令押付禁堂。 承宣俱未與知。自有鞫獄以來。豈有如許非常之擧乎。已輸款之凶逆。決不可酌配。未盡究之情節。尤不容不覈。請遲晩罪人宇鎭。更令王府。卽速拿來。仍前設鞫。期於得情。夬正典刑。新啓。噫嘻。以謙。以逆復之子。傳襲其父之凶圖。(刀削)而半夜特敎。出付縣獄。鞫體之乖損。刑政之顚倒。已無可言。今乃不使究覈。不捧結案。遽爾用刑。只施應坐。古今天下。寧有是耶。籍產之典。雖已擧行。而收孥之律。在所不已。請正刑罪人以謙。施以孥戮之典。批以。不允。臺啓體段。依啓之後。元無繼發之例。況善德。如渠饑蝨。何累王府。鉤覈情節自捕廳擧行足矣。待服毒一段款査出。卽當用法。善德事。斯速釐改。○正言金載翼連啓。寧鎭事。下段改措語以爲。移送捕廳之後。未卽訊問。旋爲酌處。獄體疏忽。已無可言。刑政乖損。莫此爲甚。請罪人寧鎭。更令王府。設鞫嚴問。期於得情。新啓。趙時偉賦性陰鷙。行已回譎。護法翰賊。全昧滅親之義。指揮馨疏。莫掩嘗試之計。而此於渠。猶屬餘事。向者邦慶。敢懷他腸。言辭之間。顯肆不悅之意。章奏之上。力遏慶忭抃等語。至有五月喪變之後。暗囑其兄。沮戲葬地。人言藉藉。情跡難掩。爲世憤痛。厥惟久矣。而威勢所壓。人莫敢言。及夫宇鎭擬帥之謀出。而眞贜綻露矣。渠旣內擅銓柄。外據藩臬。盤結顓弄。無欲不遂。而所不足者戎權。則乃與宇鎭父子。暗地締結。昏夜綢繆。隱然自比於戚聯之人。至欲擬擧於將兵之任。手勢到此。將欲何爲。卽此一款。爲渠斷案。方當宇賊逆節彰著之後。豈逭黨與先治之律乎。請趙時偉爲先施以島配之典。批以。不允。 趙時偉事。以擬帥二字聲罪。則發啓亦云晩矣。然護法翰賊。昨秋脫空。指揮馨疏。太沒模捉。其下一段語。人臣負此罪名。何以自立。此何等干犯。而豈可以疑似之風傳。如是爲言乎。不待時偉之自明。揆以常理常情。人孰取信。大抵渠之取此。莫非自取。 宇鎭之致此。亦渠所使。以渠處地。早絕宇鎭。眞有若浼之心。不售陽護之計。則以風牛不及之際。寧有名登於誅討宇鎭之疏啓乎。卽此罪累。一番有大懲剙之擧然後。諸凡出入近密。厚蒙恩造者。皆知如彼爲死。不如彼爲生之義。下無訕上。人得全軀。此不但生道殺人。亦出爲渠家之意。所可嗟惜者。渠未蒙宥之前。使無累之其兄。不得從宦。而與其持難。曷若究竟。所請律名依啓。使世之欺蔽君父賣弄朝廷者。知有所畏憚。○持平任希遠連啓。寧鎭事改措語。與院啓同。新啓。趙時偉本以陰譎之性。濟以鄙悖之行。妄自比擬於戚聯。每欲兠攬其權勢。爲世指目。厥惟久矣。年前邦慶。八域含生。莫不蹈舞。而時偉抑獨何心。敢懷他腸。言辭之間。顯示不悅。情跡叵測。國言喧騰。而特以威勢所壓。人莫敢言。及至宇鎭擬帥之謀出。而眞贓綻露無餘矣。渠旣內歷外敭。無欲不遂。而益懷無饜之心。締結宇鎭父子。圖占戎權。其心所在。將欲何爲。方當宇賊聲討之日。渠豈逭黨與之誅乎。請趙時偉。爲先施以島配之典。批以。不允。趙時偉事。院啓已依啓。
정조 11년 · 목
鐵箭三矢一百二十步。 片箭一巡二分。柳葉箭一巡三分。三技取二技。
정조 11년 · 강
御春塘臺行內試射。
정조 11년 · 목
兵曹以宣薦內禁衛試射時。騎蒭別單啓。敎曰。與昨年之片箭二中施賞無異。而比片宜有區別。閑良則直赴會試。出身則相當職待窠。次次調用。以此捧傳旨。又以優等別單啓。敎曰。優等三人。當分等論賞。而今番則三人皆同矢數同劃數。難以區別。今日風勢如此。明日兵判進詣本營。小布一巡比較別單書入。居首人加資。之次人筒箇一部。又之次人弓矢一部。依前例令政院捧傳旨。
정조 11년 · 강
命當該臺臣重推。該房承旨遞差。
정조 11년 · 목
敎曰。臺啓中趙時偉事。一段句語。關係何如。而曰力遏云云。似有指的。何不明言。曰顯示云云。不過疑似。豈作勒說。如許罪名。如是䵝昧。聽聞之駭惑。姑舍之。大有關於後弊。臺啓體重。雖不緘問。決不可仍以置之。當該臺臣。幷爲先從重推考。又敎曰。日前罷削卿宰敍用時。前判書趙時俊。以蕩滌敍用。別爲措辭下敎。而今始聞之。朝紙則只以給牒書出云。其時該房承旨遞差。朝紙使之改書出。
정조 11년 · 강
命慶科放榜。以卽日磨鍊。
정조 11년 · 목
因該曹稟啓。有是命。蓋以庭試旣除初試也。
정조 11년 · 강
命洪奉朝賀墓。備給澆奠床。
정조 11년 · 목
敎曰。日前因海伯辭朝時歷省事。府院君墓。澆奠床備給有下敎。而洪奉朝賀墓。亦令地方官。備給澆奠床。令淳昌郡守洪守榮。祗受行祭後發行事。分付主家。仍又下論于本道監司。
정조 11년 · 강
配趙時偉于慶源府。
정조 11년 · 목
該府以趙時偉黑山島島配啓。敎以。豈可與寧鎭同配。他島亦然。以北道遠地。更定配所。○該府以趙時偉慶源府定配啓。
정조 11년 · 강
三司兩司合啓及府院啓。賜批。
정조 11년 · 목
執義李師濂。掌令崔景岳。持平任希遠。校理李羽晉。副校理宋民載。正言柳畊金載翼。 副修撰嚴思憲連啓。批以。不允。○兩司連啓。批以。不允。善德事。鉤覈間姑停。○正言柳畊連啓新啓。趙時偉性本陰譎。行又凶悖。賊翰之餘論。無不主張。東馨之悖疏。明有指揮。賣權兠攬。惟意所欲。樂禍忌忮。爲世側目。厥惟久矣。暗結妖宇之父子。昏夜綢繆。情跡陰秘。隱然自比於戚聯之人。至欲擬擧於握兵之任。手勢到此。將欲何爲。及夫宇賊輸款之後。渠之眞贜。畢露無餘。卽此一款。爲其斷案。而尤可憤痛者。年前邦慶。何等歡忭。而以渠地處。敢懷他腸。章疏之上。俾勿用邦慶二字。公坐稠廣。攘臂咆哮。有耳皆聞。無人不道。其心所在。路人亦知。情節叵測。在所當覈。而今此島配之典。可謂失之太輕。請島配罪人趙時偉。亟令王府。拿鞫嚴問。期於得情。批以。不允。末端事。章疏俾勿用此二字云云。爾旣指的說去。則何不斥言其向何人道此事乎。朝家聞之。猶且然疑。渠雖對吏。亦當自明。如是之際。群疑之滋惑。反貽世道之害。發緘雖不可爲。問啓自是常例。爾等聞見之眞的與否。令政院問于爾等以啓。原啓姑不允。○掌令崔景岳連啓新啓。趙時偉本以凶譎之人。濟以陰秘之性。賣權市勢。一門之盤據旣固。樂禍貪忮。半世之側目亦久。年前邦慶。八域含生。莫不踏舞。而噫。彼時偉。抑何心腸。敢懷凶圖。言辭之間。顯示不悅。稠廣之中。攘臂咆哮。卽此一款。於渠凶逆之斷案。而及至宇鎭擬帥之謀出。而眞贓綻露無餘矣。渠旣躐取淸顯。無欲不遂。而敢懷無厭之欲。締結妖宇之父子。圖占戎權。其心所在。路人亦知。究厥情節。決不可島配而止。請島配罪人趙時偉。亟令王府。拿鞫嚴問。期於得情。批以。不允。末端事。院批悉諭矣。○該府啓言。趙時偉慶源府遠地定配事。草記允下矣。所當卽爲擧行。而臺啓旣發拿鞫之請。姑不得發配。
정조 11년 · 강
飭京外遺棄及行乞兒。另加採察。
정조 11년 · 목
全羅監司沈頤之。以南原等七邑遺棄兒。合十二口及行乞兒三口收養馳啓。敎以。當此歉歲。遺棄與行乞之類。以五十州幅員之廣闊。其數豈如是零星。此蓋飭令稍久。擧行怠忽之致。姑觀前頭。欲示警飭。先以此意。令賑廳措辭。行會諸道。一體嚴飭。而諸道中最無形處。一二道有之。另加措辭嚴飭。一自典則印頒之後。至于今。每月以諸道所登聞數爻。續續載錄於册子。此京廳之所知。而外邑必不聞。似此委折。認以爲不爲亦不妨故耳。幷以此意。一體嚴飭京廳。亦須留意採察事。該廳郞官。自政院發牌申飭。○敎曰。京外老人歲饌中。年過百歲人。加給米斗。以示朝家尊高年之意事。分付戶曹。仍卽下諭諸道。
정조 11년 · 강
命當該中官。以濫騎律照勘。
정조 11년 · 목
京畿監司徐有防壯啓。良才察訪洪夏俊牒呈內。卽接良才樂生兩站驛長文告。則去月初二日。尙州居內官一人。謂以遭服制下鄕。自京來到良才站。威脅驛卒。勒騎驛馬。到樂生站責把。又如初云。騎驛之法。本自嚴重。而今此內侍之受由私行。冒禁勒把。聞甚驚駭。關係濫騎。不可仍置。當該內官。請令攸司。問名該府。照法勘處。敎曰。前後飭敎何如。渠輩乃敢無難冒犯。所爲萬萬痛駭。該中官卽自中卑微者。令該曹星火捉來。捧招以聞。待判下。以濫騎律照勘。良才驛如此。則他驛可知。而無一言報來。萬萬駭然。其外沿路各驛濫騎處。令兵曹嚴關各該道臣處。使之査實報來後稟處。各該察訪各別重勘。以懲日後。中官如此。外朝可知。亦令兵曹。嚴飭諸道監司。使各另加察飭。○刑曹啓言。該中官星火捉來捧招以聞事命下矣。卽發刑差。使之捉來。則當該中官黃道揆家人所告內。道揆昨年十二月。以其母病。受由下去蔚山地云。發關該道。罔夜捉來後擧行。敎以。萬一遲滞。不飭之沿路監司。當處分。以此嚴飭。
정조 11년 · 강
吏曹判書尹蓍東上疏。賜批。
정조 11년 · 목
疏略曰。冡宰之職。責任至重。位望最隆。而臣濫被隆造。突然兠攬於人望之外。黽勉承膺者。不過爲挨過大政。旋卽自處。而竊庶冀必從之天。終亦垂曲保之仁。京察纔行。注措失當。大僚請推事件甚多。已不勝悚蹙。而海邑差除。又屬就木之人。人皆傳笑。目爲鬼簿。至於臺望中朴柱遇。則自是聞人。前已屢枳。槪其世襲醜正之論。俱有難掩之跡。其父釋褐。坐此見棄。分隸國子。未經郞署。而臣矇然不察。遽撿淸選。公議譁然。久益沸騰。薦紳章甫。同聲咎責。臣實自訟之不暇。其何辭以自解乎。乃者恩由再加。牌召三降。分義所在。顚倒趨詣。鎭日行政。亦至七八。心計謬戾。蹤跡狼狽。惶愧踧踖。若無所容。且臣老母。宿病倍劇。實有難支之憂。卽此情私。斷無陳力之望。伏乞鐫削臣職名。批以。重任決無徑遞之理。勿辭。竢間行公。
정조 11년 · 강
禮曹參議洪檍上疏。賜例批。
정조 11년 · 목
疏略曰。臣之得有今日。是誰之賜也。人方擬以薤虀粉。而唯聖明覆之以幈幪。身旣墜於坎穽。而惟聖明置之於袵席。從古人臣之遭罹如臣。而受恩如臣。果幾人也。臣涉世昧方。多仇少與。前後所遭。罔非危凜。其所爲說。專事架鑿。臣何敢費辭提卞於歲月旣久之後哉。中間兩邑分憂之恩。實出我聖上湔拂甄敍之異渥。而群咻迭攻。每蒙一番記綠。輒致一番顚沛。倘非天地之德。父母之恩。哀憐而力加庇覆。則臣安得保有今日乎。向來分司除命。已是夢寐之外。繼有銀臺寵旨。尤出於尋常萬萬。而迺者春曹佐貳之命。又及於戴罪含恩之日。前後恩除之下。莫不踢蹶趨承。此雖出於感激洪私。急於叩謝。而自來危甈之蹤。何敢淟涊冒居。自同無故哉。伏乞亟遞臣職。
정조 11년 · 강
分都摠管李溎上疏。賜批。
정조 11년 · 목
疏略曰。我 慈聖(刀削)誕發 辭敎者。自合於敍秩命討。我聖上克擧縟儀。揄揚 盛烈者。克盡乎天理人情。而臣竊以謂。二字加 上。未足爲萬一之揄揚。必使 慈聖諄複之敎。無一字無之下落盡發其微意。永絕其禍胎然後。方可以闡義理之正。盡揄揚之實。而伏覩我殿下。或過於成湯之泣辜。猶歉於文王之爀怒。如宇鎭之爲逆復之嚆矢。而承款之賊。終逭當律。廷楫之爲邦人之共讎。而窮凶之跡。尙不訊覈。鬼蜮之端緖旣露。而糾結之根窟未破。一向因循。草草了勘。臣恐我 慈聖。隱憂深慮。將無異於 諺敎未下之前。而揄揚 慈聖之功烈者。恐不在於誅一逆復而止耳。伏願夬正群凶之罪。亟行肆市之典焉。嗚呼。臣之罪。可勝誅哉。當聖上御極之初。百度惟新。凡在簪紳之列者。莫不糾擻振勵。思效一能。而臣獨自陷大戾。人鬼莫分。此殆臣死期將迫。咋舌靡及。至若中間之所遭人言。卽急書也。醜辱也。惟殿下全之於毒鋒之下。拔之於汚坎之中。簿罰不加。班秩自如。臣當含恩泣愆。惟期他生之結草。乃於千萬不意。簪履復記。寵命儼臨。駭惶感激。他不暇顧。顚倒入城。章皇拜命。乃以積違之蹤。重叨豹直於歲正元宵。只自中夜九頓。淸淚沾衾而已。念臣以至愚極陋。偏荷 兩朝洪造。竊自謂所欲忠者。國與主耳。所可辨者。忠與逆耳。至於世路標榜。避之如仇。孤立無援。信心直行。群忌衆怒。亦且屢犯。則一番顚躓。固所自知。而不料危捏之言。至此之極也。蓋自十數年來。世道屢變。嚮背隨改。爭欲效功於擠井。而臣又獲戾明時。求死不得。則軟地之木。空穴之風。臣安得免乎。此莫非臣之一着大謬。僇辱隨至。中夜靜思。撫躬慙痛。誠不欲以街巷反爾之言。謄諸筆舌。以傷忠厚之風。只宜斂身退避。還其本分。伏乞特許。罷歸田里。以保殘喘。批以。上款事。前後筵席。已詳諭。豈或當問不問。勿辭行公
정조 11년 · 강
兩司避嫌。賜批。
정조 11년 · 목
持平任希遠。正言金載翼啓言。臣等以趙時偉事。有所論列矣。及承聖批。雖蒙允兪。而繼伏見傳敎下者。誨責備至。至有重推之命。臣等滿心惶悸。無地自容。噫。彼時偉。自來情跡之凶譎。從前負犯之叵測。有難毛擧。而最是邦慶後。國言之所沸騰者。爲渠斷案。噫嘻。 宗社臣民之慶。孰有大於壬寅九月。而苟有秉彝之衷。向國之心者。自不覺喜形于色。情溢于辭。而彼時偉者。抑獨何心。一切背馳。其時一重臣疏中。有慶忭抃之語。 時偉乃於喉院稠坐之中。大肆咆暍。或謂之妄發。或謂之此等句語。不可用於今日。及夫定號之日。憤懣大言曰。今此定號。何如是太早。指意絕悖。腸肚畢露。有耳皆聞。有口皆傅。鑿鑿有據。節節皆實。焉敢誣也。噫嘻。慶忭抃之語。不可用於今日云者。此豈非力遏之言乎。定號之擧。何如是太早云者。又豈非顯示不悅之意乎。此皆群情之必欲沫血而寢皮者也。有非風傅之出於疑似䵝昧之比也。臣等之日前一啓。語甚草草。旣不能歷擧眞贜。又未免擬律太輕。此固臣等之罪也。臣等雖甚無狀。其職則臺官。其言則公議。豈可抑勒爲說。聲討其罪乎。此莫非不能見孚於君父之致。何可晏然於臺次乎。昨緣日暮。今始來避。所失尤大。請命遽斥臣等之職。批以。渠亦人耳。人必有常性。而以爾等避辭觀之。謂之分明有是事可也。然則決非常性人所爲。一番置對。另行卞覈。有何持難之端。而淆俗傅訛成習。且其關係。何等至重。親聽之誰某。參證之誰某。爾等旣不明言。則如許至重之事。豈可容易盤覈。後日大臣登筵。亦欲詢問。此啓勢難立落。爾等勿辭退待物論。
정조 11년 · 강
命 璿譜修整時。書寫官兼行校正。
정조 11년 · 목
宗簿寺啓言。 璿源譜略修整時書寫官。因特敎。以知敦寧李澧已爲啓下矣。 校正官今當差出。而昨秋 譜略修改時。書寫官校正官。有兼行之例。今番則何以爲之乎。敎以。兼行。
정조 11년 · 강
以趙衍德李亨元洪文泳爲承旨。 前望也。
정조 11년 · 강
左議政李福源尋單。賜批不允。仍下別諭。
정조 11년 · 목
批略日。惟卿傅家詩禮。華國文章。 先朝之眷遇偏隆。夙膺文苑之執耳。募人之倚毗深篤。晚紆台扉之簡心。當時憂溢目之秋。旣非偶於重卜。矧廷臣沫血之際。尤有望於鎭安。夫何托心之辰。乃有丐身之請。於戲君子有鞠躬之誠。伊義疹自可勿藥。大臣無潔身之義。況今時豈容丐閑。所辭宜不允。知製敎嚴思憲代撰。○敎曰。日前敦諭。俄下批答。略布予意。卿必諒悉。卿不聞領敦寧入侍說話乎。休退二字。義不當出口外。卿若以多年中書。積瘁受病。欲求暫時就閑。則尙或有一半分曲體之道。而卿乃反是。直云永辭仕籍。退奉朝請。先疏後單。殆若不得請則不已者然。卿之事誠亦慨咄。卿須體予慇懃之諭。亟撤辭單。待明朝造朝。聽予面諭。仍命遣史官傳諭。○記事官金珍恪書啓。臣敬奉聖諭。傳諭于左議政李福源處。則以爲。臣瀝血陳懇。未蒙準許。猥上辭單。顒俟兪音。不自意批旨纔下。史官踵臨。十行辭敎。開示慇懃。積瘁之狀。就閑之願。曲賜照燭。仍許面諭。謹當待曉趨命。冒登前席。畢陳前疏餘懇云矣。
정조 11년 · 강
以鄭昌順爲判尹。前望也。
정조 11년 · 목
敎曰。向因大臣筵奏。發賣比年前減巡分給。已有許施。分給雖在來月。抄戶當自今爲之。檢束之責。專在長堂。判尹有闕之代。前望單子入之。待下批牌招察任。巡數旣減。抄亦宜簡。如是則存拔之除。尤所致力。此時部官。亦不可不另擇。待判尹出仕。嚴飭部官。躬審坊曲。俾無一毫不均之弊。怠慢官員。隨卽論罪。擧行勤慢。不可無考察之道。文備郞未差窠。今日內另擇啓下事。令廟堂知悉。
정조 11년 · 강
修撰李顯靖上疏。賜批。
정조 11년 · 목
疏略曰。 慈敎渙降。天討亟行。而(刀削)臣尤有悲憤弸中者。 諺敎中症情怪。底形迹畢露數句語。讀之未半。不覺髮竪膽掉。臣是雷肆舊僚。自遭五月之變。獨抱至慟。如不欲生。及奉此敎。悲冤倍激。庶幾罪人斯得。復雪有階。而奈之何拖至新歲。尙未聞有嚴訊逆醫。窮覈乳媪之擧。噫嘻。痛哉。此何事也。殿下以無指的三字。屢諭群下。苟有指的。則奚待究覈。不加究覈。則疑不可釋矣。伏乞俯循府院之啓。俾典刑亟正。冤憤夬雪焉。批以。悉諭諸批。
정조 11년 · 강
大司成金載瓚疏辭新資。兼陳父病乞遞。檢閱尹行任疏陳母病乞遞。幷賜例批。
정조 11년 · 강
遣承旨詣 宗廟 景慕宮。奉審摘奸。
정조 11년 · 강
召見左議政李福源。 判尹鄭昌順于誠正閣。
정조 11년 · 목
敎曰。昨於別諭。略示予意。惟今進接之擧。蓋出於挽其長往之志。暫副就閑之懇也。予旣得諾於大臣。然猶相持。是豈敬禮之意。左相今姑勉副。以便調理。○判尹鄭昌順啓言。抄戶方始。各部擧行時。東部都事金載謙。適有實病。奉事崔陽羽受由下鄕。請竝今姑改差。從之。○敎曰。今因次對時入侍稟定事聞之。備堂未及啓下云。此時京兆尹。多有稟議廟堂事。且其資歷。亦合差下。漢城判尹鄭昌順備堂啓下。今日未及稟處事。皆令後日次對時。隨卽議于大臣。鱗次稟處。
정조 11년 · 강
行召對于誠正閣。參贊官洪明浩。閣臣鄭大容。玉堂李羽晉嚴思憲。
정조 11년 · 목
講宋名臣錄蘇洵卷。
정조 11년 · 강
罷吏曹判書尹蓍東職。
정조 11년 · 목
政院以吏判尹蓍東。 參議李集斗。再違召牌啓。敎以。參議只推。與判書一體牌招。大臣置處政事。事體自別。各別申飭。斯速開政。又敎曰。無端違牌。不念分義。事體所在。萬萬駭然。吏曹判書尹蓍東。爲先從重推考。更卽牌招。斯速開政。○政院又以蓍東六違召牌啓。敎以。半日之內。無端六違。國體所在。不可無處分。吏曹判書尹蓍東罷職。
정조 11년 · 강
校理李羽晉。 修撰嚴思憲聯箚。請寢龜柱罪名徒流案爻周之命賜批。
정조 11년 · 목
批以。此非丹書。不過鬼錄。抹與不抹。不必爭執矣。
정조 11년 · 강
命陳箚玉堂遞差。
정조 11년 · 목
敎曰。大凡繳還之規。亦有妙理層節。往古來今。豈有若近日政院貌樣乎。此意已於向筵。有言於大臣者。若不變今而復古。則將使命令無以行。紀綱無以張。而反有乖於出納惟允之意。近日所謂繳還。名雖覆逆。實則避事。此習不革。流弊難言。絲綸之下。若有違物情拂公議者。當觀本事之大小輕重。或封還而論奏。或頒布後陳勉。各有界限。無相紊亂然後。始可謂得繳還之體矣。今之承宣不然。視政院如逆旅。惟以挨過巧免。作一方便之要計。先入者如此。後入者又如此。一日二日。且納且下。至令院隸聲澌。中使脚軟。其爲瞻聆之貽羞爲如何。此除又或有原啓付丙之命。則中使摺其方燃之紙。狂犇疾走。匍匐下院中。禁不得呵導。承旨未及出待。豈特一戲劇之擧而已。國體到底掃地無餘。而然猶無一人擔着。依舊是漫漶。似此承宣。將焉用哉。昨日政院擧行。最覺開眼。而反遭堂箚之論斥。此而若不明賜處分。政院革之之外無他道。然啓沃之責。豈必深責於今人。入直玉堂。爲先遞差。此後政院。萬有一復踵謬習。無論緊漫。一例煩浼。嶺海之典。烏可逭也。此意皆令知悉。
정조 11년 · 강
承旨蔡弘履上疏。洪明浩曺允大聯疏。賜批。
정조 11년 · 목
弘履疏略曰。伏見堂箚到院者。以諸承旨無難奉行。循例頒布。至有譴罷之請。噫。龜賊三大罪案。卽萬古所無之劇逆。而顯戮未加於生前。罪名又抹於斃後者。實萬萬匪常之擧。臣忝在惟允。草草數啓。終未蒙允。畢意頒下。人言至比。臣固甘受。特敎鎖直之時。遽然擅離。極知悚惶。事關廉防。徑出禁扃。伏乞亟削臣職。以肅朝綱。○明浩等疏略曰。伏見堂箚之到院。以龜柱罪名爻周頒布。有諸承旨譴罷之請。臣亦伊時承宣耳。人言勤勒攻。固所甘心。而何敢晏然在直乎。忙陳短章。徑出禁扃。伏乞亟削臣等之職。以肅朝綱焉。幷批以。許遞。
정조 11년 · 강
領議政金致仁。領府事鄭存謙。判府事徐命善。領敦寧洪樂性。右議政金熤聯箚。賜批。
정조 11년 · 목
箚略曰。伏聞日昨。特有龜柱罪案爻周之擧。 喉院繳納而不得請。終未免領下該府。臣等驚惑憂歎。不敢知處分。又何爲而若是乖當也。凡凶逆之罪在罔赦。法當必誅者。無論已伏法未伏法。書厥負犯。藏在王府。用爲不刊之案。此實重關石懼亂賊之法意也。以龜賊之凶逆。寧或倖逭顯戮。而殿下特以仰慰 慈聖之意。初或不置于辟。又令出置于陸。在殿下承事之孝。斯爲至矣盡矣。今欲幷與紙上數行之案。而抹而去之。從今以往。孰知龜賊之爲極惡大逆。而亂臣賊子。將何以知所懼乎。臣等自承是命。憂憤交激。相率聯陳。伏乞亟賜收還焉。批以。赦典文書中抹下。但欲去其名於徒流案。用在謫身死者爻周之式也。非丹書非鞫案。則元無相妨之事。誠如卿等云云。亦當入於歲抄乎。卿等諒之。仍命遣史官傅諭于諸大臣。
정조 11년 · 강
判義禁金鍾正。 知義禁李★(土+甲) 。 同義禁趙瑍金魯淳聯疏。賜批。
정조 11년 · 목
疏略曰。頃因本府徒流單。有圍抹而下。依此擧行之命。而自政院今始頒下。乃龜柱事也。夫王法不行於生前。罪籍徒留於死後。其在誅亂之道。已失嚴討之義。然丹書不泯。鐵案猶在。則可以存義理於一半。留懲討之影子。而今若幷此而去之。一半之義理。無復餘蘊。懲討之影子。亦且消滅矣。臣等固知今玆之命。亶出於仰慰 慈意。而伏惟我 慈聖燭理至明。秉義至正。頃下 綸旨。便是一部春秋。卽此推之。曲伸私恩。反撓公法者。夫豈 慈意之所悅哉。伏乞亟寢前命。以嚴懲討之典焉。批以。須見堂批。卿等之言過矣。(刀削)(刀削)(刀削)(刀削)(刀削)(刀削)(刀削)(刀削)
정조 11년 · 강
同知鄭述祚上疏。賜批。
정조 11년 · 목
疏略曰。臣伏讀 先大王庚戌祭文有曰。都付命也。一例寬哀。何意兇賊。伏在肘腋。逞憾丙申。終遂其逆之句。未嘗不三復。嗚咽。豈意今日復見此事耶。噫。五月之變。九月之喪。大小驚遑。中外疑惑。而宮禁嚴秘。端倪莫測。及奉 大妃殿所下諺敎。悲冤痛迫。無異於變出之初也。夫以 先大王日月之明鑑。洞燭鬼蜮之情狀。鋤治兇穢。肅淸宮禁。則殿下仰體 先朝之威斷。俯答臣民之悲憤。特一處分間事。今之逆醫妖媪。卽庚戌之順貞輩。旣有盤問之階。而每以疑無指的。難於鉤覈爲敎。何也。至庚戌。則猶能摘發於三年之後。而今則時日未久。端緖易覈。況昵近左右之際。出入肘腋之間。亦安知無如順貞等者乎。伏乞先降逆醫乳媪設鞫之命。搬問情節。快行誅討焉。批以。卿不聞大臣入侍筵敎乎。痛冤之情。豈後於卿。而如是泄泄也。
정조 11년 · 강
前春桂坊僚屬判府事黃景源等聯疏。賜批。禮曹判書李命植。右參贊徐有隣。兵曹判書金履素。前判書吳載純。 留守趙鼎鎭。 副司直金峙默。吏曹參議李時秀。禮曹參議李集斗。副司直徐鼎修。 府使鄭東浚。 副司直金載瓚。徐龍輔趙尙鎭李祖承洪秉纘徐有成李敬一李泰永權★(示+嚴)李謙彬。 府使李頤祥。前府使洪文泳。直閣鄭大容。 校理趙弘鎭鄭萬始。修撰李書九。副修撰申馥。副司果朴廣源申耆曺允大趙濟魯李太亨沈樂洙金啓洛宋民載李庚運洪聖淵宋銓李尙度成種仁尹羽烈金熙朝朴基正成德雨李羽晉洪義浩鄭東觀。正言洪樂貞。前校理沈晉賢。前持平尹翊東。檢閣李崑秀尹行任金祖淳。前五衛將李命楫徐命瑞。副正曺允亨。庶尹朴一源。 副司果李淑。前司禦金履信。前翊衛李弘之尹昌濂。 正郞李晚秀。前翊贊洪大榮。前衛率朴綏源尹昹。縣監尹守翼。主簿尹光柱。監察金麟淳。 正郞鄭述仁。前佐郞宋畊玉。 佐郞徐弘輔李敬魯。 主簿李永瑗。前副率李克永。別檢金鍒。 敎官金正淳宋煥昌。
정조 11년 · 목
疏略曰。臣等於昨夏禍變之初。不能徇身以從。慈敎頒下之後。又不能碎首效死。居然歲籥倐改。春物載新。悲音容之寢邈。奈冤恨之徒積。臣等之尙未齊聲一請。誠有待耳。俱以舊日僚屬。豈或一刻暫忘於此讎。而或隨賓啓。或叨言責。以章以奏。謂可以亟回天心。而經月經歲。尙不得快雪國讎。此時此請。又豈天理人情之所可已哉。嗚呼。人心之驚惑。國言之喧騰。粵自變出之初而已極矣。況今 諺敎誕頒。群蒙大覺。 宗社之讎。今始可復。臣民之冤。今乃可洩。窮査極覈。必報乃已。惟日夕是俟。殿下以疑無指的。牢拒群請。實莫暁聖意之攸在也。憂慮可疑之端。無所不到。而就其已著者言之。則彼逆醫乳媪。卽是究竟之一端。而渠不過至卑至賤之類。凶謀秘計。決不能自辦。必有一種不逞之徒。表裏和應。暗地指使而然也。伏願次第鉤覈。俾洩冤迫焉。批以。須見宰臣鄭述祚疏批。
정조 11년 · 강
大司諫宋鍈上疏。賜批付丙。
정조 11년 · 목
批以。原疏則有上款云云。已付丙。附陳諸條。悉諭他批。
정조 11년 · 강
副摠管洪秉纘上疏。賜批。
정조 11년 · 목
疏略曰。臣待罪海藩時。辜恩負職。不審檢獄。終歸反案。狀牒已上。處分未下。縮伏省愆之中。京兆晉秩之命忽下。惝怳感激。精爽失守。坐犯違逋。恭俟威罰。卽賜鞶遞。感結深增。今又奉摠管之除命。榮感愈切。而自來情勢。旣是聖明之俯燭。伏乞收還。以重公器。以安私分焉。批以。情勢似然。許遞。
정조 11년 · 강
有政。吏曹參議李集斗。兵曹參議朴天衡進。
정조 11년 · 목
吏批啓言。前左議政李福源許副矣。 領中樞一窠。他大臣見帶。本曹無相當窠。請依例送西。允之。○以李福源爲判府事。李百亨爲修撰。 申馥爲副修撰。 李義行爲刑曹參判。
정조 11년 · 강
汰宣傳官李蓍明。
정조 11년 · 목
敎曰。本廳春秋等試射。雖無才落之成憲。而渠以年少武弁。唱第未幾。入仕屬耳。伎倆豈至全廢。而十巡內無分。極爲無狀。當該宣傳官李蓍明汰去。以懲渠輩懶怠之習。其代令該曹口傳差出。
정조 11년 · 강
以趙尙鎭洪義榮洪仁浩爲承旨。幷前望也。
정조 11년 · 강
命自今至明日。弛夜禁。
정조 11년 · 강
詣 璿源殿。行展拜禮。
정조 11년 · 강
召見大臣備堂于誠正閣。
정조 11년 · 목
敎曰。日前領相箚辭。引疾之外。又有辭賞之語。而此一款。原批中未及提答。今因右相言。始覺得。殊欠敬禮之方。豈勝歉然。批答方令添書傅諭。而至于今承宣之無一人警咳者。極爲駴然。其時行公承旨。一幷罷職。○右議政金熤啓言。此京外帥臣春操狀啓也。兼摠戎使徐有寧。以坡州長湍束伍軍兵。今春習操事。守禦使徐有寧。以今春合操停止。巡點擧行事。永宗前防禦使李文喆。以今春陸操設行事。忠淸兵使具世績。以今春習操巡歷及各鎭營將巡點擧行事。慶尙左兵使姜五成。以今春習操及營將巡點擧行事。慶尙右兵使金廷遇。以今春習操及營城將節制使巡點擧行事。統制使柳鎭恒。以今春兩南舟師合操設行事。 黃海兵使趙心泰。以今春習操巡歷及各鎭營將巡點事。平安兵使趙圭鎭。以今春淸南巡操擧行事。幷請廟堂稟旨分付矣。軍兵習操。係是詰戎之政。雖不可一向弛廢。而畿甸及三南。今方設賑。海西亦未免災歲。赴操軍兵之多日裹糧來往。實屬行不得之事。今春則諸道操鍊巡點等事。一切停之。至於關西。則優免災荒。 平安一路巡操。依例擧行。似合事宜。從之。敎以。春操與秋操有異。 平安道一體停止。又啓言。嘉禮前本家主人付職。自是典例。請分付銓曹。使之依例擧行。從之。○判尹鄭昌順啓言。抄戶之精詳。專在各洞尊位及洞任。尊位擇差。已有年前特敎。至於洞任。則不無圖囑謀免之弊。請出擧條申飭。從之。又啓言。發賣時各軍門無料軍兵及待年軍中最貧殘者。泮民之窮獨無依者。令各該將臣及大司成。親執査櫛。精抄成册。移送扈輦隊。別破陣無料貧窮者。亦令該曹該廳。査正抄送。至於宦寺無料者。亦令內侍府。精抄修送。請竝以此意嚴飭。從之。○守禦使徐有寧啓言。廣州三面民戶。自本廳留營還分。以其耗條。補用支放。而昨秋因災荒。元還及管餉米僧倉米停退之數。合爲二千七百餘石。今當還分。停退旣多。排巡無路。耗條減縮。支放罔措。在前如此之時。有以本府元餉中。推移取用。於還分停退條。則會錄元餉。待秋收捧還充之地矣。請亦依此施行。從之。
정조 11년 · 강
禮曹。以三揀擇後別宮處所啓。
정조 11년 · 목
該曹啓言。今此三揀擇後別宮處所。預爲稟定。可以及期修理。以何宮擧行乎。敎以。以本家近處家舍中定用。而家舍不必買取。詣闕後還給本主。依前例爲之。該本宮則當於間架差小處。追後求定。此意分付戶曹。別宮修理時。 中使掖隸出送。徒貽弊端。都廳與別工作及別看役。進往擧行。墻垣勿爲新築。只以把子防遮。修理則亦只內大廳房舍爲之。以楮注紙塗禙。而鋪陳別設席爲之事分付。今番則別工作。亦以一人兼察。
정조 11년 · 목
敎曰。前冬筵席。累陳至懇。歲初賓對。亦有復申。而特以相職去就。所關至重。至于今一味敦勉矣。今筵又聞縷縷所陳。大臣必不以過中之言。如是控引。聞其症樣。必須穩治。可期勿藥。且以朝廷事言之。 祀典何等至重至大。而大小攝儀。右相莫不獨賢。今聞所愼如此。勢難强力爲之。此則所係比去就。尤有重焉。不可以處義之與左相差異。有所持難。 右相今姑勉副。
정조 11년 · 강
領議政金致仁陳箚引疾。賜批。
정조 11년 · 목
批以聞是一時微痾。可期不日勿藥。卿須安心愼攝今日日氣晴暖。差晏赴公。似不至添損。且今鼎席不備。欲有面商者。如可强也。飯後造朝。仍命遣史官傅諭。
정조 11년 · 강
都摠管李聖圭疏辭新資。賜例批。
정조 11년 · 강
大司成李時秀上疏。賜例批。
정조 11년 · 목
疏略曰。伏見前吏判尹蓍東上疏。以朴柱遇臺通事。有自引之擧。臣不勝瞿然之至。柱遇地處文華。允合臺選。政席通擬之際。果有所擧。重臣乃以物議沸騰爲言。以此難安。則臣何可以職名之已解晏然乎。且臣父昨自筵退之後。忽添風寒。臣左右扶將。無望供職。伏乞亟賜鐫遞。以便救護焉。
정조 11년 · 강
命吏判姑勿出代。
정조 11년 · 강
特罷前海伯嚴思晩。重推關東伯李致中。
정조 11년 · 목
因黃海監司嚴思晩罪人放未放啓本。敎以。赦典事體。何等嚴重。且其赦名各異。則觀此前海伯啓本。謂以討逆頒赦。才修啓本。今於上 號。慶不必架疊登聞。只以前修啓後到配之類錄啓者。不但事未前聞。揆以道理。極爲駭然。該道臣罷職。捧納承旨從重推考。此啓本還下送。不多日內。使之改修正以入。○備局啓言。嶺東被災諸邑接濟與否。不爲登聞委折。依下敎關問本道矣。卽見原春監司李致中所報。則當此三南畿甸大賑之時。不敢以若干邑賑。仰煩廟堂。營邑相議。各有辦備。庶幾不煩公穀。可以救活。至今不爲登聞爲辭矣。雖非公賑。旣係民事。則形止宜卽上徹。因傳敎關問之後。始爲登聞。殊涉稽忽。請當該道臣從重推考。從之。
정조 11년 · 강
以成種仁爲副校理。鄭大容爲修撰。前望也。
정조 11년 · 강
召見領議政金致仁于誠正閣。
정조 11년 · 목
予曰。今日要卿造朝。正欲商議卜相事也。北此時鼎席。不可久曠在卿共貞之思。亦必欲端揆之備員。而顧今宿德之人。或在耆社。或有病故。至於徐判府。邇來情跡。亦甚臲卼。動輒得訾。必不欲重當此任。且久未新卜。相望極爲苟簡。今番則勢將新卜。而人才之眇然。位著之乏人。莫甚於近日。卿意則誰可擬議於甌卜耶。致仁曰。臣素乏鑑別。兼以耄憒。且從前不曾以此事留意。故未知誰某之可合。亦未知聖意之所在矣。予曰。予則別無注意之人。實欲議卿而決之。有此面詢。卿何爲過謙乎。況以人事君。卽大臣之職耳。予安得不以此望於卿。卿勿辭遜。悉陳所見。 致仁曰。近來乏人之患。誠如聖敎。大抵用人之法。必先觀才望與資歷而求之。此兩件俱足者。實是難得。無已則藩任中新蒞之人。與遞歸之人。才望俱著。踐歷亦優。於斯兩人。簡自上衷好矣。予曰。遞歸之人果好。此人非但夙有聲望。比來歷試內外。益知其可任。誠不易得之人。而觀其處事心細。殊異其貌矣。致仁曰。其爲人。長處甚多。今日朝臣。似無出其右矣。予曰。此則固好。無容更議。外是更有何人耶。枚卜重任。固不可以近日互對規模論。而一時三僚之幷出於一邊。亦涉如何。卿須更思其他。第今正卿中。或有地處之姑難擧擬者。或有蹤跡之目下難安者。實無無故可合者。而向日銓長薦望中。新通人何如。致仁未及對。予曰。此謂仁陵也。旣是崇品人。亦稔知甚難得矣。 致仁曰。此人固好。而但前後踐履尙淺。未盡其用。今姑益加任使。以觀其效。則似合於歷試之方。亦爲難愼之道矣。予曰。卿言亦好。第捨此則實無其他矣。 致仁對如前。敎曰。卿旣入來。筵退後。須卽進賓廳擧行。而旣承筵敎。亦不必更爲請對。待加卜命下。直爲卜入。○致仁啓言。俄聞以賤臣箚批不卽提稟事。有其時承旨罷職之命。而伊日動駕相値。政院欲微稟而未果云。事勢無怪。罷職未免太過矣。敎以。然則以推考改付標。又啓言。東部都事金載謙。奉事崔陽羽。以或病或受由。自京兆草記改差。一有情理。一是嶺人。便同無故作散。待窠檢擬事。請分付銓曹。從之。○敎曰。俄筵間大臣筵奏。政若予意。晝講有命之後。 玉堂之無端不卽肅謝。極爲未安。當該玉堂幷罷職。
정조 11년 · 강
遣承旨馳詣 關王廟受香所。奉審摘奸。
정조 11년 · 강
以沈豊之金魯永洪義榮爲承旨。 前望也。
정조 11년 · 강
陞公山府爲公州牧。
정조 11년 · 목
吏曹以大逆不道罪人★(金+奕)胎生邑。降號已準十年。陞爲公州牧啓。允之。
정조 11년 · 강
原春監司李致中上疏辭職。賜批許遞。
정조 11년 · 목
疏略曰。臣早失怙恃。只有一兄。事之如父。至老相依。睽違之餘。訃書忽至。痛割之私。如欲無生。悼鬱成病。大小事務。一切委屬。以公以私。惶隕痛恨。趁今解符。及期臨穴。則可伸崩迫之慟。伏乞亟遞所帶藩任。以幸公私焉。批以。念卿情理。有難靳許。本任許遞。○敎曰。本道雖不設賑。嶺東數郡。昨歲被歉。春後間有賙救之處云。此則方伯不可不另擇。原春監司有關之代。問于大臣。今日政各別擇差。
정조 11년 · 목
政院啓言。卜相事命下矣。領議政金致仁命招卜相。從之。○賓廳卜相望。領府事鄭存謙。判府事徐命善。 領敦寧洪樂性。 判府事李福源。前右相金熤。奉朝賀徐命膺。敎以。加卜。又敎曰。加卜已有筵中酬酢。不必更爲請對稟定矣。○加卜戶曹判書趙璥下批。
정조 11년 · 강
有政。吏曹參議李集斗進。
정조 11년 · 목
吏批啓言。前右議政金熤勉副。當爲置處。而領敦寧一窠。他大臣見帶。本曹無相當窠。請依例送西。兵批啓言。前右議政金熤。勉副送西。領中樞一窠。判中樞二窠。他大臣見帶。請依例加設下批。從之。以金熤爲判府事。趙璥爲右議政。李度默爲禮曹參判。 金載瓚爲原春監司。 李謙彬爲安東府使。朴光迪爲洪原縣監。○再政。李在簡爲戶曹判書。李太亨爲校理。李彦祜爲副修撰。
정조 11년 · 강
命抄啓文臣減下人。勿赴文臣殿講。
정조 11년 · 목
敎曰。抄啓文臣減下人。已於課講。皆以四書三經應試。此後專經講。不必更試。勿爲赴試事分付。專經案幷拔之。因此思之。朔射亦然。毋論減下與否。一體勿論。只赴抄啓文臣春秋試射事。知委。○因專經文臣在外人現告。敎以。近畿稱在外人査出。以禁推捧傳旨。
정조 11년 · 강
遣宣傳官。慰諭利川失火民人等。
정조 11년 · 목
該道監司徐有防狀啓以爲。利川北面失火。同里二十一戶延燒。人物幸免燒死之患。而家藏雜物。無一見存。極爲驚慘。恤典區別大中小戶。先爲題給。請令該曹會減。敎以。雖在之次。被歉則一也。遭此回祿之災。唉彼數十戶饑民。將何聊活。言念至此。如見其宛轉之狀。方遣宣傳官。慰諭民人。仍令摘奸形止以來。亦自本道拔例接濟。使之東作前。結構入處事回諭。
정조 11년 · 강
推兵曹入直堂上。
정조 11년 · 목
該曹啓言。東所入直部將南履周。急於出直。初不面代。直以入直牌傳給於南所部將奉致珪。使之待梁興龍來替傳。而徑先出去。則奉致珪初不知委於梁興龍。及其門鑰將迫。不得已家近部將尹師任。私自招來。擅令入直。 南履周之不爲面看替直。固已萬萬妄率。奉致珪之不爲知委於當直之梁興龍。乃招他部將。無省記替入者。亦甚無嚴。請部將南履周奉致珪幷汰去。允之。敎以。該所衛將。亦爲汰去。伊日入直堂上推考。
정조 11년 · 강
命農圃代給。斯速擧行。
정조 11년 · 목
因農圃內官安仁宅手本。敎以。旣因特敎題給。斯速代給。不必粘連回啓。直爲分付。
정조 11년 · 강
刑曹以逆賊明謙應坐諸人。幷爲奴婢啓。
정조 11년 · 목
該曹啓言。罪人明謙妻丁任興陽縣鉢島。妾阿只連長耆縣。阿只富寧府。 喜安吉州牧。子婦有任海南縣。庶母咸鳳利城縣。 梅善河東府。庶女順任興德縣。喜任寶城郡。孫女小淑熙川郡。 貞淑寧遠郡幷爲奴婢。孫子今年生。康津縣爲奴。卽爲押送于各其配所。子鼎和。臺啓方張。不得擧行。庶叔善亨。庶弟宜謙得謙。在囚捕廳。待決末擧行。庶祖母岳梅陽梅。年過七十。幷依律文免坐。從之。
정조 11년 · 강
進京各司各營丙午年會計簿。